สังคมข่าวหุ้น
*เสียวการเมืองป่วน
16 ธ.ค. 2562

เกียรติก้อง ว่องไวยากร
*เสียวการเมืองป่วน
*ตลาดหุ้นไทยร่วงหนักหลุด 1,550 จุด สวนภูมิภาค กังวลปัญหาการเมืองในประเทศจะวุ่นวายบานปลาย หลังม็อบออกมาป่วน จากกรณีกกต.ยื่นศาลรัฐธรรมนูญยุบพรรคอนาคตใหม่ ส่วนผลการเจรจาการค้าระหว่างทรัมป์กับจีนแนวโน้มราบรื่น ตลาดฯ รับไปแล้ว ขณะที่วันที่ 18 ธันวาคม คาดว่าคณะกรรมการนโยบายการเงินจะคงดอกเบี้ยระดับต่ำสุดเป็นประวัติการณ์ไว้ที่ 1.25% ซึ่งเป็นไปตามทิศทางดอกเบี้ยทั่วโลก หลังเฟดคงดอกเบี้ยยาว แนวรับ 1,540 จุด แนวต้าน 1,560 จุด
*BAM ของบรรยง วิเศษมงคลชัย ประธานคณะกรรมการบริหาร บมจ.บริหารสินทรัพย์ กรุงเทพพาณิชย์ ราคาปิดวานนี้เสมอตัวตามภาวะตลาดฯ แต่ที่นักลงทุนกังวลเป็นเรื่องของกรีนชูมากกว่า เพราะกลัวจะซ้ำรอย AWC ของเสี่ยเจริญ หลังหมดแล้วก็รูดลงมา แต่ผู้บริหารก็เชื่อว่าจะไม่ต่ำกว่าราคาไอพีโอที่ 17.50 บาท เนื่องจากผลตอบแทนหุ้นตัวนี้ประมาณ 5-6% ต่อปี จึงไม่น่าจะโดนเทขาย
*PTTEP ของพงศธร ทวีสิน ประธานเจ้าหน้าที่บริหารและกรรมการผู้จัดการใหญ่ ปตท. สำรวจและผลิตปิโตรเลียม ทุ่ม 7 แสนล้านบาท ลงทุนในระยะเวลา 5 ปี นับจากปี 2563-2567 วางเป้าปริมาณขายเติบโตเฉลี่ยปีละ 6% มาที่ระดับ 4.67 แสนบาร์เรลต่อวันในปี 2567 นักลงทุนเห็นภาพรวมแล้ว ค่อยติดตามกันต่อไป ด้านนักวิเคราะห์แนะนำซื้อที่ราคาเป้าหมาย 135 บาท มองว่าได้ประโยชน์โดยตรงจากราคาน้ำมันดิบกลับมาฟื้นตัว งบไตรมาส 4/2562 จะยังเด่นสุดของกลุ่มปตท. เนื่องจากมีแรงหนุนจากปริมาณขายที่เพิ่มขึ้นจากการรับรู้การผลิตจากแหล่งเมอร์ฟี่ที่ซื้อเข้ามาเต็มไตรมาส
*POST ของสุทธิเกียรติ จิราธิวัฒน์ ประธานกรรมการ แจ้งว่าประชุมคณะกรรมการบริษัท ครั้งที่ 5/2562 เมื่อวันที่ 13 ธันวาคม 2562 ได้มีมติอนุมัติให้บริษัทขายสินทรัพย์ของอาคารสำนักงาน (คลองเตย) มูลค่ารวม 1,175.0 ล้านบาท ประกอบด้วย ที่ดินพร้อมอาคารสำนักงาน และศูนย์การพิมพ์และจัดจำหน่าย (บางนา) มูลค่ารวม 424.3-509.5 ล้านบาท ประกอบด้วย ที่ดินพร้อมอาคารสิ่งปลูกสร้างและเครื่องจักรอุปกรณ์ ยังขอสนับสนุนเพิ่มเติมจากผู้ถือหุ้นรายใหญ่ สูงสุดไม่เกิน 200 ล้านบาท อัตราดอกเบี้ยคงที่ 5.25% ต่อปี ในระหว่างการจำหน่ายทรัพย์สิน
*AOT ของนิตินัย ศิริสมรรถการ ผู้อำนวยการใหญ่ ท่าอากาศยานไทยเป็นปลื้ม ล่าสุดขึ้นอันดับหนึ่งกลุ่มสนามบินที่มีมาร์เก็ตแคปใหญ่ที่สุดในโลก ขณะที่กลุ่มการแพทย์ BDMS มีมาร์เก็ตแคปใหญ่เป็นอันดับ 3 ของโลก ตามมาด้วยกลุ่มวัสดุก่อสร้าง SCC มีมาร์เก็ตแคปใหญ่เป็นอันดับ 8 ของโลก
*BBL ของเสี่ยโทนี่ แนวโน้มดีหลังจากถูกแรงเทขายต่อเนื่องมา 2 วันทำการ จากการประกาศเข้าซื้อกิจการของแบงก์อินโดนีเซีย ดีลนี้อาจไม่ถูกใจแฟนคลับ เนื่องจากมองว่าซื้อแพง แต่ถ้ามองกันยาว ๆ มีโอกาสที่จะเติบโตในอนาคต หนุนโดยโครงสร้างประชากรของอินโดนีเซียที่มีการเติบโต หนี้สินต่อครัวเรือนที่ต่ำมีโอกาสที่ธนาคารจะโตได้อีกมาก ราคาช่วงนี้ลงมาน่าลุย เป้า 191 บาท
*TMB ของปิติ ตัณฑเกษม ประธานเจ้าหน้าที่บริหาร แบงก์ทหารไทย ยืนแกร่งสวนตลาดฯ และกลุ่มแบงก์ หลังควบรวมกิจการกับธนชาตแล้ว ราคาก็ค่อย ๆ ขยับขึ้นมาเรื่อย ๆ หลายโบรกฯ ให้ราคาเกิน 2 บาท ส่วนปีหน้าโตแบบก้าวกระโดดจากการรวมบัญชีกับธนชาต ขึ้นเป็นแบงก์อันดับ 6 ที่มีราคาถูกที่สุด P/BV แค่ 7 เท่า อัพไซด์ยังมีสูงอีก ทยอยเก็บเข้าพอร์ตรอไปทดสอบแนวต้าน 1.80 บาท ด่านแรก
*หุ้นกู้ TRUE ของศุภชัย เจียรวนนท์ ประธานกรรมการทรู ขายดีเป็นเทน้ำเทท่าในยุคดอกเบี้ยต่ำ เดินไปแบงก์ไหนก็บอกว่าหมด เปิดจองวันแรก 16 ธันวาคมก็เกลี้ยงแล้ว งานนี้ดอกเบี้ยล่อใจสูงสุด 4.7% ใครที่พลาดรอบนี้ไปคงต้องรอรอบหน้า ออกโดยทรู มูฟ เอช ยูนิเวอร์แซล คอมมิวนิเคชั่น จำกัด หรือ TUC ครั้งที่ 4/2562 ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ เสนอขายให้แก่ผู้ลงทุนทั่วไป ดอกเบี้ยสูง 3.50% ถึง 4.70% ต่อปี อันดับความน่าเชื่อถือของหุ้นกู้และบริษัทอยู่ที่ระดับ BBB+ แนวโน้ม “คงที่” จากบริษัท ทริสเรทติ้ง
*ผลตอบรับดีเกินคาด หลัง “เนส” บรรณรงค์ พิชญากร เอ็มดีหลักทรัพย์บัวหลวง เปิดแหล่งความรู้ด้านการลงทุนแบบออนไลน์ “Bualuang Knowledge Sharing” ผ่านบทความให้อ่านฟรีตลอด 24 ชั่วโมง อัปเดตกันทุกวันมา 4 ปีเต็ม รวมกว่า 3 พันบทความ ล่าสุดในปี 2562 มียอดผู้อ่านทะลุ 4 ล้านครั้ง และมีผู้เข้ามาใช้บริการเพิ่มมากถึง 52% โดยมีผู้ใช้งานกว่า 7 แสนคน สนใจมาอัปเดตความรู้และความเคลื่อนไหวด้านการลงทุนที่ครอบคลุมทุกผลิตภัณฑ์ได้ที่ www.bualuang.co.th/knowledge